## El Torneig de Dramatúrgia de l’Institut Valencià de Cultura arriba a Alacant

*** El ‘combat’ serà el dimecres 14 de maig, a les 19:00 hores, amb entrada gratuïta
* Les dramaturgues Olga Mínguez *L’espardenya de Carrús* i Cristina Macià *La loca del tercero* s’enfronten en el ring del Teatre Arniches**

La Conselleria d’Educació, Cultura, Universitats i Ocupació, a través de l’Institut Valencià de Cultura, oferix en el Teatre Arniches un dels ‘combats’ del Torneig de Dramatúrgia Valenciana.

El dimecres 14 de maig, a les 19.00 hores, i amb entrada gratuïta, Alacant acull la quarta cita de la present edició, que va arrancar el 29 d’abril en el Teatre Rialto de València, i que també ha recalat ja en el Teatre Principal de Castelló de la Plana.

La novena edició d’este esdeveniment que organitza l’IVC compta amb l’actor Vicent Domingo com a mestre de cerimònies, i huit autors enfrontats per la victòria dramatúrgica, que queda en mans de la votació dels assistents en cada una de les sessions.

Autors d’Alacant, Castelló i València s’enfronten per parelles mitjançant textos de trenta minuts, dels quals es fa una lectura dramatitzada per actors i actrius professionals. Els autors descobriran qui representen els seus textos, poc temps abans de la representació.

En concret, en el Teatre Arniches d’Alacant participen els textos de les il·licitanes Olga Mínguez *L’espardenya de Carrús* i Cristina Macià *La loca del tercero.*

La resta de les participants en esta edició del Torneig de Dramatúrgia són Iria Márquez, *La Rapaciña valenciana*; Tomás Verdú, *L’antiheroi de Monteolivet*; Laia Lloret, *La Maliciosa*; Daniel Tormo, *El martell de Vallada;* Javier Vicedo, *Boquerón de Castell*ó; Ferran Garrigues, *El Migouet de la Magdalena*.

Entre les particularitats d’este certamen es troba que els textos participants han d’incloure en els seus escrits la frase del text guanyador de la passada edició, *Sapiens* de Mertxe Aguilar: “Els déus decidiran per nosaltres. Els déus o els que facen més por”.

L’Institut Valencià de Cultura impulsa esta activitat que va nàixer en 2016 dins del prestigiós Festival Temporada Alta de Girona fa una dècada de la mà del dramaturg Jordi Casanovas.

Les cites següents després del seu pas pel Teatre Arniches seran en el Teatre Rialto de València. Les semifinals els dies 29 i 30 de maig i la final el 5 de juny.

Les invitacions estan disponibles tant en la [web de l’IVC](https://taquilla.ivc.gva.es/es/espectaculo/ix-torneig-de-dramturgia-valenciana-(quarts-de-final)/IXTORNEIG) com en la taquilla física del Teatre Arniches.

Fecha: 12/05/2025